User talk:Peravino

இலங்கையின் தலைநகராய கொழும்பு மாநகரிலிருந்து நீர்கொழும்பு வீதி வழி வத்தளை மேற்குத் திசை நோக்கிச் செல்லும் போது கால் மைல் தொலைவில் ஹேகித்த என்றொரு சிற்றூர் உண்டு. அங்கே களனி கங்கைக் கரையோரமாகக் கிழக்குத் திசையிற் கோயில் கொண்டு எழுந்தருளிச் சர்வானுக்கிரகராய் வள்ளி தேவசேனா சமேத சிவசுப்பிரமணியப் பெருமான் விநாயகர் விசாலாட்சி சமேத விஸ்வநாதர் பரிவாரத்தமைய இருந்து அடியார்களின் இஷ்ட சித்திகளை நிறைவு செய்து திருவருள் புரிந்து வருகின்றார். இங்கு எல்லா மூர்த்தங்களையும் பரிவாரத்தமைய வைத்துள்ளமை ஒரு சிறப்பம்சமாகும். இன்று பத்தாயிரத்திற்கும் மேற்பட்ட சைவர்கள் வாழும் ஒரு பிரதேசமாக வத்தளை விளங்குகின்றது.

ஆலயம் சுமார் இருபத்தைந்து பேர்ச் நிலத்தில் அமைந்துள்ளது. இருப்பினும் பெரியதொரு ஆலயத்திற்குரிய எல்லா முர்த்தங்களையும் இங்கு பரிவார அமைதியிற் காணமுடியும். விசேட உற்வசங்களின் போது சுவாமி உள்வீதி வலம் வந்து தரிசனமாகுங் கண்கொள்ளாக் காட்சியையும் பார்த்து ஆனந்திக்க முடியும். ஆன்மீகப் பேருரைகள் ந்டைபெறும் முறையும் உண்டு. திருவிளக்குப் பூஜை; கந்த ஷஷ்டி விரத அனுஷ்டானம் நவராத்திரி விழா திருவெம்பாவை என எல்லா இங்கு பக்தியொடுடனாகிப் பார்க்க முடியும். அறநெறிப் பாடசாலையும் ஞாயிற்றுக் கிழமைகளில் ந்டைபெறுகின்றன. எமது ஆலயத்தின் இன்னுமொரு சிறப்பு ஆலயக் குருக்கள் இருவருமே வெள்ளி செவ்வாய் நாள்களில் நடைபெறும் பூஜைகளை தொடர்ந்து 10 நிமிட நேரம் குட்டிப் பிரசங்கம் ஒன்றை நிகழ்த்தி அடியார்களுக்கு சைவ அறிவினைப் புகுத்தி வருகிறார்கள்.

வைகாசி விசாகத்தன்று தேர்த்திருவிழா பத்தாவது நாளாக வரக்கூடிய வகையில் முன் ஒன்பதாவது நாளிலிருந்து அலங்கார உற்சவம் நடைபெறும். வள்ளிதேவசேனா சமேதரராக முருகன் ஒரு தேரிலும் நாமெண்ணியாங்கே எளிதில் முற்றுறக் கண்ணுதல் உடையதோர் களிற்று மாமுகன் மற்றோர் தேரிலுமாகக் கடந்த வைகாசி விசாகத்தன்று இருதேர்களில் உலா நிகழ்ந்தது. ஹெந்தளை வத்தளைப் பிரதேசமெங்கும் ஆறு மைல் சுற்று வட்டாரத்துள் வாழ்ந்த சகல அடியார்களும் கண்டின்புறக் கூடிய பெருவிழாவாக இது அமைந்தது. இங்கு பெரும்பான்மையினராக வாழும் கிறீஸ்தவர்களின் விழாவை "வத்தளை மங்கள" என்றும் பௌத்தர்களின் விழாவை "ஹெந்தளை பெரஹர" என்றும் எமது ஆலயத் தேர்த்திருவிழாவை "ஹேகித்த் வேல் பெரஹர" என்றும் சொல்வதில் இங்குள்ளோர் பெருமைப்படுகின்றனர்.

தேர்த் திருவிழாவின் இறுதியில் வரும் தீர்த்தோற்சவமும் சிறப்பாக நடைபெறும். அன்று நடைபெறும் பாற்காவடி நிகழ்ச்சி உள்ளத்தைக் கொள்ளை கொள்வது. இந்த நிகழ்வு களனி கங்கை இந்து சமுத்திரத்துடன் சங்கமமாகும் இடத்திற்கு அண்மையாக நடைபெறுகின்றது. இந்தப் பகுதியில் களனி கங்கையின் கிளை போன்றமைந்த எழிலார் ஒல்லாந்தர் வெட்டுக் கால்வாயான கொழும்பு - புத்தளம் களப்பை இணைக்கும் "எமில்டன்" கரையோரத்திலிருந்து பால்காவடிப் பவனி புறப்படும். அடியார்களின் "அரோஹரா" ஒலியொடு ஆலயத்தை வந்தடையும் காவடிக் கண்கொள்ளாக் காட்சியொடு திருவிழா நிறைவு பெறும்.